Garnerus Dei gratia Trecensis episcopus universis presentes litteras inspecturis salutem in vero Salutari. Universitati vestro notum fieri volumus quod cum causa verteretur coram nobis inter fratres Vallis lucentis et abbatissam Paracliti super quibusdam querelis et maxime super quadam compositione que inter predictas ecclesias tempore Norpaldi abbatis et Heluisse abbatisse facta fuerat ; quam compositionem predicti fratres asserebant abbatissam Paracliti minime observasse. Nobis audientibus in ipso litteris ingressu abbatissa illa ad audientiam domini pape appella[ve]rat, cum autem terminus appellationis elapsus sit et appellationem abbatissa minime fuerit prosecuta, nos ad instantiam fratrum de veritate requisiti testimonium veritatis non possumus denegare. Querele autem super quibus controversia vertebatur inter ipsos sunt iste quod sicut ex litteris predictarum ecclesiarum sigillis roboratis continebatur, ecclesia Paraclitensis in territorio Posiensi et in territorio Berneriarum nichil quoquomodo poterit acquirere infra terminos in litteris illis designatos.